***** ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Ιουλίου 1986 σχετικά με τη συμμετοχή της Κοινότητας στην επανόρθωση των ζημιών που έχουν προκληθεί από την εμφάνιση της αφρικανικής πανώλης των χοίρων στις Κάτω Χώρες (Το κείμενο στην ολλανδική γλώσσα είναι το μόνο αυθεντικό) (86/402/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την απόφαση 77/97/ΕΟΚ του Συμβουλίου της 21ης Δεκεμβρίου 1976 περί χρηματοδοτήσεως από την Κοινότητα ορισμένων κτηνιατρικών δραστηριοτήτων επείγοντος χαρακτήρα (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 1 παράγραφος 1, Εκτιμώντας: ότι, κατά τη διάρκεια του Απριλίου 1986, διαπιστώθηκαν δύο εστίες αφρικανικής πανώλης των χοίρων στις Κάτω Χώρες· ότι η εμφάνιση αυτής της εξωτικής ασθένειας αποτελεί σοβαρό κίνδυνο για το ζωικό κεφάλαιο της Κοινότητας και ότι, κατά συνέπεια, εναπόκειται στην Κοινότητα να συμμετάσχει στην επανόρθωση των ζημιών που έχουν προκληθεί, με τρόπο ώστε να συμβάλει στην ταχεία εξάλειψη της εν λόγω ασθένειας· ότι οι Κάτω Χώρες έχουν πράγματι λάβει, αμέσως μετά την επίσημη διαπίστωση της αφρικανικής πανώλης των χοίρων, όλα τα μέτρα που προβλέπονται στο άρθρο 1 της απόφασης 77/97/ΕΟΚ· ότι συντρέχουν οι απαιτούμενες προϋποθέσεις για την οικονομική συμμετοχή της Κοινότητας· ότι, για να επιτύχει πλήρως η συμμετοχή της Κοινότητας, πρέπει να φθάσει το ανώτερο όριο που επιτρέπεται από την απόφαση 77/97/ΕΟΚ· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η Κοινότητα συμμετέχει με ποσοστό 50 % στις δαπάνες που έχουν αναληφθεί από τις Κάτω Χώρες σχετικά με την αποζημίωση των ιδιοκτητών για τη σφαγή και την καταστροφή των ζώων του χοιρείου είδους και την απολύμανση των εκμεταλλεύσεων λόγω της εμφάνισης αφρικανικής πανώλης των χοίρων, που έχει διαπιστωθεί στο έδαφός τους κατά τη διάρκεια του Απριλίου 1986. Άρθρο 2 Η χρηματοδοτική συμμετοχή της Κοινότητας χορηγείται μετά από προσκόμιση δικαιολογητικών. Άρθρο 3 Η παρούσα απόφαση απευθύνεται στο Βασίλειο των Κάτω Χωρών. Βρυξέλλες, 28 Ιουλίου 1986.

[Source: multi_eurlex | Tokens: 2006]